સરદારધામ વિશ્વ પાટીદાર કેન્દ્ર દ્વારા આગામી તારીખ 5 - 6 - 7 જાન્યુઆરી 2018 દરમિયાન ગાંધીનગર મહાત્મા મંદિર ખાતે ગ્લોબલ પાટીદાર બિઝનેસ સમિટનુ આયોજન કરવામાં આવ્યું છે . જેની તૈયારીઓ ખુબ મોટા પ્રમાણમાં કરવામાં આવી રહી છે . સરદારધામના પ્રમુખ અને પાટીદાર અગ્રણી ગગજીભાઇ સુતરીયાએ જણાવ્યું કે આ સમિટમાં કન્વેન્શન , એક્ઝીબીસન , બિઝનેસ સેમીનાર , બી2બી મીટીંગની વ્યવસ્થા કરવામાં આવી છે . જેનો હેતુ એ છે કે સમાજના નાના , મધ્યમ અને મોટા ઉદ્યોગોને આંતરિક તેમજ વૈશ્વિક જોડાણને સમર્થન આપવુ , નવા ઉદ્યોગપતિઓ તૈયાર કરવા , તેમજ સમાજના શિક્ષિત યુવક યુવતીઓને તાલીમ આપી સન્માન સાથે ધંધો રોજગાર અપાવવો કે સ્કીલ મુજબ નોકરી અપાવી . આ ગ્લોબલ પાટીદાર સમિટમાં ભારત તેમજ અન્ય 32 દેશોમાંથી અંદાજે 10,000 જેટલા ઉદ્યોગપતિઓ ખાસ ભાગ લેવા ગાંધીનગર પધારશે . તેમજ એક અંદાજ મુજબ 3 લાખથી વધારે લોકો સમિટની મુલાકાત લેશે . આવનાર ઉદ્યોગપતિઓ પાટીદાર સમાજના છે અને જેમાં હરેકૃષ્ણ ડાયમંડના હરિકૃષ્ણ પટેલ , લવજી બાદશાહ , પંકજભાઇ પટેલ , કરશનભાઇ પટેલ સહિતના અગ્રણીઓ પણ હાજર રહેશે . આ ઉપરાંત , બાબા રામદેવ પણ એક મોટીવેશનલ સ્પીકર તરીકે તેમજ એક બિઝનેસમેન તરીકે ખાસ ભાગ લેવાના છે . તેમજ શીવ ખેરા , ચેતન ભગત સહિતના મોટીવેશનલ ટ્રેનર પણ આવશે . ગ્લોબલ પાટીદાર સમિટ 2018,2020,2022,2024 અને 2026 સુધી યોજાશે અને જેનો લાભ માત્ર પાટીદાર સમાજ જ નહીં પણ અન્ય સમાજને પણ થાય તે હેતુ છે . આ વખતે પાટીદાર ઉદ્યોગરત્ન એવોર્ડની જાહેરાત પણ કરવામાં આવનાર છે . જેમાં ઓપન કેટેગરીમાં 3 ટોપ કરદાતા , ટોપ 3 એક્સપોર્ટ ટર્નઓવર ધરાવતી કંપની , ટોપ 3 સૌથી વધારે સ્ટાફ ધરાવતી કંપની , ટોપ 3 સૌથી વધારે કૃષિ આવક ધરાવતા ખેડૂત , ટોપ 3 સૌથી વધારે નેટવર્થ ધરાવતા વેપારીઓને એવોર્ડ આપવામાં આવશે . જ્યારે મહિલા કેટેગરીને પણ શરૂ કરવામાં આવશે . જેમાં ટોપ 3 મહિલા કરદાતા , ટોપ 3 કૃષિ આવક ધરાવતી મહિલા ખેડૂત અને સૌથી વધારે નેટવર્થ ધરાવતી ટોપ 3 મહિલાઓ . અને એનઆરઆઇ કેટેગરીમાં સૌથી વધારે નેટવર્થ ધરાવતા ટોપ થ્રી એનઆરઆઇને એવોર્ડ આપવામાં આવશે .